1Lunyuma lwa bino, Yesu handi yeecha yabonehera abeeki bae hu lwaasi lw'Enyaanja ya Tibberiasi; mani yababonehera mu ngeri yino. 2Simooni Peetero, Tomasi olaangwa muhwaana, Nasanayiri otula e Kaana esye Galilaaya, abasyaani ba Sebbedaayo, nende abeeki bae bandi babiri, bali nibebuusire alala. 3Simooni Peetero yeecha yababoolera ati, “Ese ndi ohuchia ohunaaba.” Nabo beecha bamuboolera bati, “Fwesi hucha ohuchia naawe.” Mani batula bacha beengira mu lyaato; nae esiro esyo, haba sibadiisaho esiindu syoosi. 4Obwiire nibwali buhya busa buti, Yesu yeecha yema hu lwaasi; nae abeeki haba sibamanya bati yali niye Yesu. 5Yesu yeecha yababoolera ati, “Baana eng'we, mudiisireho eng'eeni yoosi?” Nabo bamukobolamo bati “Haba.” 6Nae Yesu yababoolera ati, “Musukune olweero olwo hu muhono muluungi kw'elyaato, mucha ohudiisa.” Mani beecha basukuna olweero olwo, mani bulaanu byabahaya ohuluhweesa balwingisa mu lyaato, hu lw'obuungi bw'eng'eeni chibadiisa. 7Omweeki yi Yesu yali nadaha muno, yeecha yaboolera Peetero ati, “Niye Omwaami!” Nae Simooni Peetero niyawulira ati yali niye Omwaami, yeecha yefwaala engubo chae, olwohuba yali niyefwaluule hulw'emirimo, yaduuma yaakwa mu maachi. 8Nae abeeki bandi bala beechera mu lyaato, nibahweesa olweero lwichuule eng'eeni, olwohuba haba sibali bali eyale nende olwaasi, nae byali koti emiita emia ndala ohutula hu lwaasi. 9Niboola hu lwaasi, babona esyoosyo sy'omuliro nisiriho eng'eeni nende omugaati. 10Mani Yesu yeecha yaboolera ati, “Muleeteho hu ng'eeni chimwahanaaba.” 11Mani Simooni yeecha yengira mu lyaato mani yahweesa olweero olwo yaaluta hu lwaasi, nilwichuule eng'eeni hoongo, emia ndala nende amahumi kataanu-na-chidatu choosi alala; nae kata nichali enyiingi chityo, olweero haba silwataanduha daawe. 12Yesu yeecha yababoolera ati, “Mwiicha mani hulye esy'echuli.” Nae bulaanu awuma omweeki yeesi owanyala ohumuteeba ati, “Niiwe naanu?” Bamanya busa bati yali niye Omwaami. 13Mani Yesu yeecha yabukula omugaati okwo, mani yaakubeeresa abeeki, handi yahola atyo nende eng'eeni. 14Bulaanu lino lyali ehabi ly'ohudatu Yesu naabonehera abeeki bae lunyuma lw'ohusyuuha mu bafu. 15Nibali nibamalire ohulya esy'echuli, Yesu yeecha yateeba Simooni Peetero ati, “Simooni, omwaana wa Yowaana, wundaha ohuhira bano?” Nae yamukobolamo ati, “Eee, Omwaami; omanyire oti hudaha.” Yesu yamuboolera ati, “Liisa abaana b'amakoondi kange.” 16Ehabi ly'ohubiri, Yesu handi yateeba Peetero ati, “Simooni, omwaana wa Yowaana, wundaha?” Nae yamukobolamo ati, “Eee, Omwaami; omanyire oti hudaha.” Yesu yamuboolera ati, “Yaya amakoondi kange.” 17Yesu yeecha yaamuteeba ehabi ly'ohudatu ati, “Simooni, omwaana wa Yowaana; wundaha?” Peetero yawuka muno olwohuba yali amuteebere ehabi ly'ohudatu ati, “Wundaha?” Mani Peetero yeecha yamuboolera ati, “Omwaami, omanyire buli siindu; omanyire oti hudaha.” Yesu yamuboolera ati, “Liisa amakoondi kange. 18Huboolera obwadyeeri bweene endi, niwali omuyere, omweene wefwalaanga mani wakendaanga nochia yodaha; nae nokofula, wahakolole amahono kao, mani omuundu wundi ahufwaale mani ahukiinge ahuyire yotahadahire ohuchia.” 19(Yesu yaboola sino ohweekesa engeri yi Peetero achia ohufwiiramo ohuberesa Nasae oluyaali.) Mani lunyuma lwa sino, Yesu yaboolera Peetero ati, “Noonde.” 20Peetero niyobba amahemo enyuma, mani yabona omweeki yi Yesu yali yadaha muno nabaloonda, oyo owali nayeehere mu lubafu wa Yesu nibalya esy'engoloobe, handi owali aboolere ati, “Omwaami, wiina mweene ochia ohuhuhoba?” 21Nae Peetero niyamubona, yaboolera Yesu ati, “Omwaami, omusaacha wuno nae?” 22Yesu yamuboolera ati, “Nihuli ohudaha hwange mbwe adoong'e ohwoola lundaheeche, ebyo bihudiiraho bitye? Ewe noonde!” 23Mani enomanoma eyo, yeecha yasalaana buli abundu yiti omweeki wuno haba saachia hufwa, nae Yesu siyamuboolera ati haba saachia hufwa, nae, “Nihuli ohudaha hwange mbwe adoong'e ohwoola lundaheeche, ebyo bihudiiraho bitye?” 24Wuno niye omweeki oli nende obujulisi hu biindu bino, handi niye owandiikire ebiindu bino; handi humanyire huti, obujulisi bwae bwadyeeri. 25Nae aliwo yosi ebiindu biindi biingi bi Yesu yahola; buli siindu syoosi hw'ebyo siba nisyaandiikwa, mbaasa endi esyaalo sino syoosi sisyahanyalire ohuyeramo ebitabo biba bicha ohwandiikwa.
lug_Latn